**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**«ԲԺՇԿԱԿԱՆ ՕԳՆՈՒԹՅԱՆ ԵՎ ՍՊԱՍԱՐԿՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Բժշկական օգնության և սպասարկման մասին» Հայաստանի Հանրապետության 1996 թվականի մարտի 4-ի ՀՕ-42 օրենքի (այսուհետ՝ օրենք) 2-րդ հոդվածի 1-ին մասի 20-րդ ենթակետում «հավաստագրեր.» բառից հետո լրացնել «և անհատական լիցենզիա» բառերը:

**Հոդված 2.** Օրենքի2-րդ հոդվածի 1-ին մասը 22-րդ ենթակետից հետո լրացնել նոր` 22.1-րդ և 22.2-րդ ենթակետերով` հետևյալ բովանդակությամբ.

«22.1) անհատական լիցենզիա` առողջապահության բնագավառում որոշակի մասնագիտական գործունեության տեսակով ինքնուրույն զբաղվելու իրավունքը հաստատող պաշտոնական թույլտվություն.

22.2) վերապահումով անհատական լիցենզիա՝ կլինիկական օրդինատուրայում (կլինիկական ռեզիդենտուրայում) ուսումնառող անձանց բարձրագույն բժշկական կրթության հենքի վրա ինքնուրույն մասնագիտական գործունեության իրավունք ունեցող բժշկի հսկողությամբ ոչ ինքնուրույն մասնագիտական գործունեություն իրականացնելու իրավունքը հաստատող պաշտոնական թույլտվություն.»:

**Հոդված 3.** Օրենքի9-րդ հոդվածի 1-ին մասում «ավագ և միջին բուժաշխատողների» բառերը փոխարինել «ավագ, միջին, կրտսեր բուժաշխատողների և կլինիկական օրդինատորների (կլինիկական ռեզիդենտների)» բառերով:

**Հոդված 4.** Օրենքի 34-րդ հոդվածի 7-րդ մասում «32-րդ» բառը փոխարինել «33-րդ» բառով:

**Հոդված 5. Օ**րենքի 29-րդ հոդվածի 2-րդ մասում «, բժշկական և ոչ բժշկական մասնագիտությունների, ինչպես նաև նեղ մասնագիտությունների ցանկերը» բառերը փոխարինել «հիմնական մասնագիտությունների և նեղ մասնագիտացումների ցանկերը» բառերով:

**Հոդված 6.** Օրենքը 5-րդ գլխից հետո լրացնել նոր` 5.1 գլխով` հետևյալ բովանդակությամբ.

**«ԳԼՈՒԽ 5.1**

**ԲՈՒԺԱՇԽԱՏՈՂԻ ԱՆՀԱՏԱԿԱՆ ԼԻՑԵՆԶԱՎՈՐՈՒՄԸ**

**Հոդված 32.1. Բուժաշխատողի անհատական լիցենզավորման կազմակերպման գործընթացը**

1. Առողջապահության բնագավառում որոշակի մասնագիտական գործունեություն ինքնուրույն իրականացնելու համար ավագ բուժաշխատողները պետք է ստանան անհատական լիցենզիա, իսկ կլինիկական օրդինատորները (կլինիկական ռեզիդենտները)՝ վերապահումով անհատական լիցենզիա:

2. Վերապահումով անհատական լիցենզիան տրամադրվում է առողջապահության բնագավառիբարձրագույն մասնագիտական կրթության փաստը հաստատող ավարտական փաստաթղթի (դիպլոմ) հիման վրա` Կառավարության կողմից սահմանված կարգով կենտրոնացված քննություն հանձնած անձանց:

3. Անհատական լիզենզիան տրամադրվում է առողջապահության բնագավառիբարձրագույն և հետբուհական մասնագիտական կրթություն իրականացնող ուսումնական հաստատությունները Հայաստանի Հանրապետության օրենսդրությամբ սահմանված կարգով ավարտած, Կառավարության կողմից սահմանված կարգով կենտրոնացված քննություն հանձնած անձանց:

4. Անհատական լիցենզիան և վերապահումով անհատական լիցենզիան տրամադրում է լիազոր մարմինը:

5. Անհատական լիցենզիայի և վերապահումով անհատական լիցենզիայի տրամադրման կարգը, վերջիններիս ներկայացվող պայմաններն ու պահանջները, գործողության դադարեցման և կասեցման կարգը, դրանց ձևերը, լիցենզավորման կենտրոնացված քննության կազմակերպման կարգը սահմանում է Կառավարությունը:

6. Անհատական լիցենզիան և վերապահումով անհատական լիցենզիան տրվում է օրենսդրությամբ սահմանված պահանջների բավարարման և «Պետական տուրքի մասին» օրենքով սահմանված կարգով և չափով պետական տուրք վճարելու դեպքում:

7. Բուժաշխատողին անհատական լիցենզիա տրվում է անժամկետ` յուրաքանչյուր հնգամյա փուլում օրենսդրությամբ սահմանված պայմանների և պահանջների բավարարման փաստի հավաստմամբ, իսկ վերապահումով անհատական լիցենզիան` հետբուհական մասնագիտական կրթություն իրականացնող կազմակերպությունում ուսում ստանալու ժամանակահատվածի համար:

8. Բուժաշխատողների անհատական լիցենզավորման գործընթացը կարգավորվում է սույն օրենքով և այլ օրենքներով, ինչպես նաև «Լիցենզավորման մասին» օրենքով:

**Հոդված 32.2. Բուժաշխատողի անհատական լիցենզիայի գործողության դադարեցումը**

1. Բուժաշխատողի անհատական լիցենզիայի գործողությունը կարող է դադարեցվել, եթե՝

1) անձը լիցենզիա է ստացել օրենքի պահանջների խախտմամբ.

2) անձը դատական կարգով ճանաչվել է անգործունակ կամ սահմանափակ գործունակ.

3) անձը դատապարտվել է հանցագործության համար, և դատվածությունը սահմանված կարգով հանված կամ մարված չէ.

4) անձը մահացել է, կամ ուժի մեջ է մտել նրան մահացած ճանաչելու մասին դատարանի ակտը.

5) օրենքով նախատեսված այլ դեպքերում:

**Հոդված 32.3. Բուժաշխատողի անհատական լիցենզիայի գործողության կասեցումը**

**1.** Բուժաշխատողի անհատական լիցենզիայի գործողությունը կասեցվում է՝

1) սույն օրենքով սահմանված կարգով և ժամկետում հավաստագրում չանցելու դեպքում.

2) անձի՝ օրենքով սահմանված կարգով անհայտ բացակայող ճանաչվելու դեպքում.

3) սույն օրենքի 37-րդ հոդվածի 11-րդ մասի 1-ին կետի գ. ենթակետով նախատեսված դեպքում.

4) իր հսկողության ներքո մասնագիտական գործունեություն իրականացնող կլինիկական օրդինատորի (կլինիկական ռեզիդենտի) կողմից օրենքով արգելված արարք կատարելու կամ մեկ տարվա ընթացքում երկու և ավելի անգամ մասնագիտական էթիկայի կանոնների խախտման դեպքում՝ մեկ ամիս ժամկետով, հիմք ընդունելով «Լիցենզավորման մասին» օրենքի 36-րդ հոդվածի 1-ին մասի 12-րդ կետը:»:

2. Սույն հոդվածի 1-ին մասով նախատեսված հիմքերը վերանալուց հետո բուժաշխատողի անհատական լիցենզիայի գործողությունը վերականգնվում է լիազոր մարմնի կողմից` այն բուժաշխատողի դիմումի հիման վրա, որի անհատական լիցենզիայի գործողությունը կասեցվել էր:

3. Բուժաշխատողի անհատական լիցենզիայի գործողությունը վերականգնելը մերժելու մասին լիազոր մարմնի որոշումը կարող է բողոքարկվել դատական կարգով:

**Հոդված 32.4. Վերապահումով անհատական լիցենզիայի գործողության դադարեցումը**

1. Վերապահումով անհատական լիցենզիայի գործողությունը դադարեցվում է՝

1) կլինիկական օրդինատուրայում (կլինիկական ռեզիդենտուրայում) ուսումը դադարեցնելու դեպքում.

2) անձի՝ դատական կարգով անգործունակ կամ սահմանափակ գործունակ ճանաչվելու դեպքում.

3) անձը դատապարտվել է հանցագործության համար, և դատվածությունը սահմանված կարգով հանված կամ մարված չէ.

4) անձը մահացել է, կամ ուժի մեջ է մտել նրան մահացած ճանաչելու մասին դատարանի ակտը

5) օրենքով նախատեսված այլ դեպքերում:

**Հոդված 32.5. Վերապահումով անհատական լիցենզիայի գործողության կասեցումը**

1. Վերապահումով անհատական լիցենզիայի գործողությունը կասեցվում է՝

1) մեկ տարվա ընթացքում երկու և ավելի անգամ մասնագիտական էթիկայի կանոնները խախտելու դեպքում.

2) անձի՝ օրենքով սահմանված կարգով անհայտ բացակայող ճանաչվելու դեպքում:

2. Սույն հոդվածի 1-ին մասով նախատեսված հիմքերը վերանալուց հետո վերապահումով անհատական լիցենզիա ստացած անձի դիմումի հիման վրա վերապահումով անհատական լիցենզիայի գործողությունը վերականգնվում է լիազոր մարմնի կողմից:

3. Վերապահումով անհատական լիցենզիայի գործողությունը վերականգնելը մերժելու մասին լիազոր մարմնի որոշումը կարող է բողոքարկվել դատական կարգով:»:

**Հոդված 7.** Օրենքի 37-րդ հոդվածի 11-րդ մասի 1-ին կետի գ. ենթակետում «բժշկական օգնություն և սպասարկում իրականացնողի լիցենզիան միայն տվյալ բուժաշխատողի մասով՝» բառերը փոխարինել «բուժաշխատողի անհատական լիցենզիան՝» բառերով:

**Հոդված 8. Անցումային և եզրափակիչ դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ սույն օրենքի 1-ին, 6-րդ և 7-րդ հոդվածների, որոնք ուժի մեջ են մտնում 2025 թվականի հունվարի 1-ից:

2. Սույն օրենքի ընդունմամբ պայմանավորված համապատասխան ենթաօրենսդրական իրավական ակտերն ընդունվում են մինչև 2024 թվականի հուլիսի 1-ը: